Objava spremenjene specifikacije proizvoda po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta

(2021/C 136/09)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na voljo za vpogled v zbirki podatkov Komisije eAmbrosia.

ENOTNI DOKUMENT

„MEJILLÓN DE GALICIA“ / „MEXILLÓN DE GALICIA“

EU št.: PDO-ES-0165-AM02 – 18.9.2020

ZOP (x) ZGO ( )

1. Ime

„Mejillón de Galicia“ / „Mexillón de Galicia“

2. Država članica ali tretja država

Španija

3. Opis kmetijskega proizvoda ali živila

3.1. Vrsta proizvoda [v skladu s Prilogo XI]

Skupina 1.7 Sveže ribe, mehkužci in raki ter iz njih pridobljeni proizvodi

3.2. Opis proizvoda, za katerega se uporablja ime iz točke 1

Sveže školjke vrste Mytilus galloprovincialis, ki se gojijo na plavajočih strukturah ali splavih („batea“).

To so školjke, katerih lupina sestoji iz dveh enakih pokrovov iz kalcijevega karbonata, pokritih s plastjo, imenovano periostrakum. Ker je glavna regija proizvodnje v galicijskih ozkih globoko vrezanih zalivih „rías“ (v ustju poplavljenih nekdanjih rečnih dolin), ki ustvarjajo bogastvo morske flore in favne, se vrste, kot so lopar, mnogoščetinci, mahovnjaki in alge, lepijo na periostrakum.

Meso se nahaja v notranjosti. Običajno je kremasto oranžne barve, oblikovano je v obliki dveh mesnatih krpic z valovitim temno vijoličnim trakom vzdolž roba.

Da bi bile školjke, ko pridejo na trg za svežo prehrano, zajete v zaščiteno označbo porekla „Mejillón de Galicia“, morajo iti skozi center za prečiščevanje/odpremo v skladu z Uredbo (ES) št. 853/2004. Prečiščene morajo biti z morsko vodo iz galicijskih „rías“ v provincah A Coruña in Pontevedra, da kakovost in lastnosti, ki izvirajo iz geografskih dejavnikov, povezanih z gojenjem, ostanejo nespremenjene.

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Vsi postopki, od pridobivanja ploda do predelave končnega proizvoda, preden je pripravljen za prodajo in dan na trg, morajo potekati znotraj opredeljenega geografskega območja.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

Svet bo uporabil svojo etiketo, ki se mora nahajati na vseh pakiranjih, ki vsebujejo školjke pod zaščiteno označbo porekla. Besedilo „Denominación de Origen Protegida Mexillón de Galicia“ (Zaščitena označba porekla „Mexillón de Galicia“) mora biti jasno navedeno na etiketi pod logotipom. Na etiketi morajo biti navedene tudi kontrolne oznake, ki izključno označujejo školjke v skladu s postavljenimi parametri.

Proizvodi, ki uporabljajo „Mejillón de Galicia“ z ZOP kot primarno surovino (vključno z uporabo tehnološke obdelave ali postopka ohranjanja), se lahko pošljejo potrošnikom v pakiranjih, na katerih se diskrecijsko uporablja logotip EU ob navedbi „Elaborado con Denominación de Origen Protegida Mejillón de Galicia“ [Izdelano pod zaščiteno označbo porekla „Mejillón de Galicia“] v isti velikosti pisave ali manjši kot slednja, pod pogojem, da:

— je bil „Mejillón de Galicia“ z ZOP potrjen kot tak in je izključna sestavina zadevne kategorije proizvodov ter

— je bilo strankam, ki uporabljajo navedbo „Elaborado con Denominación de Origen Protegida Mejillón de Galicia“, za to izdano dovoljenje.

V tem smislu bo regulativni svet kot imetnik pravic intelektualne, podeljenih z registracijo označbe porekla „Mejillón de Galicia“ z ZOP, dovolil uporabo besedila in logotipov na etiketah vseh proizvodov, ki so bili tehnološko obdelani in konzervirani.

Regulativni svet bo vnesel v ustrezne registre tiste, ki so pooblaščeni, da uporabljajo navedbo „Elaborado con Denominación de Origen Mejillón de Galicia“ in zagotovil skladnost proizvodov in da se navedba in logotipi ustrezno uporabljajo.

4. Jedrnata opredelitev geografskega območja

Geografsko območje gojenja bo notranje morsko območje galicijskih rías v provincah A Coruña in Pontevedra, ki imata dovoljenje za gojenje školjk na splavih. Vključevalo bo: Ría de Ares-Sada, Ría de Muros-Noia, Ría de Arousa, Ría de Pontevedra in Ría de Vigo.

Center za prečiščevanje/odpremo meji na obalni provinci: A Coruña in Pontevedra.

5. Povezava z geografskim območjem

Kar zadeva zgodovinsko povezavo, so bile školjke že od nekdaj vir prehrane za prve prebivalce galicijske obale. Obširen dokaz tega so „castros“ (utrjene vasi) in zgodovinski dokumenti (Navaz, 1942, Vázquez Varela in García Quintela, 1998, VVAA 1988 in 1998, Senén-López Gómez, 1999). Po teh začetkih bi bilo treba poudariti, so bile školjke del najodličnejših gastronomskih dogodkov v preteklosti (npr. na španskem dvoru Habsburžanov v „kraljevi marinadi“ („escabeche real“). Ni dvoma, da je zgodovina Galicije in njene obale tesno povezana s školjkami. Ta povezava datira iz šestega stoletja pred Kristusom in se nadaljuje do danes, kot to dokazujejo številna imena krajev, osebna imena in gastronomski festivali (mejillonadas) itd. Sama galicijska pokrajina bi bila danes nepredstavljiva brez splavov v njenih rías, ki odražajo razvoj sektorja školjk. Skovano je bilo celo posebno besedišče z besedami, ki izvirajo iz gojenja školjk: mexilla (gojenje školjk), redčenje (del proizvodnega procesa) itd. Zgodovinska tradicija je spodbudila poseben sistem gojenja, ki je mednarodno priznan kot galicijski sistem z opremo in materiali regionalne zasnove ter tradicionalnimi delovnimi metodami, ki dajo poseben proizvod (López Capont, 1973; López Capont in Fidalgo Fernández, 1977; Otero Pedrayo, 1980; Lorenzo, 1982; Calo-Lourido, 1985 a, b in c).

Kar zadeva povezavo z naravnim okoljem, štejemo galicijske rías za ekosisteme, v katerih poteka pomembna primarna proizvodnja, ki vključuje gojenje mehkužcev in zlasti školjk. Te vrste so na dnu prehranske verige, kar je bistveno za pridobivanje velikih donosov. Proizvodne razlike (rast in donos mesa), opažene pri školjkah v galicijskih rías, izvirajo iz fizioloških prilagoditvenih postopkov, povezanih s prehrano (Fernández Reiriz in Labarta). Edinstvena kakovost školjk iz galicijskih rías je posledica njihove prilagoditve značilnostim ekosistema, v katerem se gojijo, in je neposredno povezana z razpoložljivostjo hrane in kakovostjo.

Sklic na objavo specifikacije

(drugi pododstavek člena 6(1) te uredbe)

https://mar.xunta.gal/sites/default/files/fileadmin/arquivos/mar/prego_condicions_dop_mexillon_de_galicia_2020.pdf

(1) UL L 179, 19.6.2014, str. 17.